Mientres a epoca de dominación musulmana en Aragón as monedas que gosaban circular yeran as mesmas que en tot o emirato y dimpués califato de Cordoba dica l'anyo 1031, quan cayó ista monarquía y apareixió a Taifa de Saraqusta. En as monedas perteneixients a o emirato no se troba o nombre d'o emir, pero sí a calendata en que s'emitioron y, debito a las diferents escrituras, s'han puesto clasificar por cecas, trobando-se una d'ellas en a ciudat de Saraqusta. As monedas d'o califato se cudiban en as cecas de Qurṭuba y Madīnat al-Zahrā, apareixiendo nombres d'imams de diferents ciudatz. Asinas en a epoca de Hisam II apareixen en Saraqusta os nombres d'Abdala, Ahmed, Monzir y Suleiman y en Qalat Ayyūb o de Mohamed, en epoca d'Alcasim apareixe Yahia de Saraqusta y en epoca d'Abdala apareixe en ista mesma ciudat o nombre de Mondzir. A unidat d'ista epoca ye o dírham, equivalent a la decena parti d'un dinar d'oro.